הכנסת השמונה-עשרה

הצעת חוק של חבר הכנסת		יריב לוין
		
					פ/3372/18			
הצעת חוק יסודות התקציב (תיקון – דיווח על ביצוע תקציב הכנסת), התשע"א–2011

תיקון סעיף 49	1.	בחוק יסודות התקציב, התשמ"ה–1985, בסעיף 49, אחרי סעיף קטן (ג) יבוא:	
		"(ד)	לעניין סעיף תקציב "הכנסת" ידווח יושב ראש הכנסת או עובד הכנסת שהוא מינה לשם כך לוועדה המשותפת לפי סעיף 11(ב), במועד האמור בסעיף קטן (א), בדבר – 	
			(1)	ההוצאות שהוצאו, לרבות הוצאה מותנית בהכנסה;	
			(2)	מספר המשרות שמולאו;	
			(3)	העברות שנעשו לפי סעיף 11(ב);	
			(4)	שימוש בעודפי תקציב לפי סעיף 13(ב) ו-(ב1);	
		על הדוחות יחולו הוראות סעיף קטן (ב)."	
דברי הסבר
סעיף 49 לחוק יסודות התקציב, התשמ"ה–1985 (להלן – חוק יסודות התקציב), שכותרתו "דין וחשבון", מעגן את חובתו של שר האוצר לדווח למליאת הכנסת בענייני תקציב המדינה, כדלקמן:
"(א)	תוך ששה חדשים לאחר תום שנת כספים פלונית יגיש שר האוצר לכנסת דו"חות –	
	(1)	על התקבולים שנתקבלו;	
	(2)	על ההוצאות שהוצאו, לרבות הוצאה מותנית בהכנסה;	
	(3)	על מספר המשרות שמולאו;	
	(4)	על התחייבויות שניתנו לפי סעיף 17;	
	(5)	על העברות שנעשו לפי סעיף 11(א)(6) ו-(ג)(3).	
(ב)	הדו"חות ייערכו בצורה שתאפשר השוואת סכומי ההוצאה שהוצאו ומספרי המשרות שמולאו לעומת הסכומים ומספרי המשרות שבסעיפי התקציב, תחומי הפעולה והתכניות שבחוק התקציב השנתי לאותה שנת כספים.	
(ג)	סמוך לאחר תום כל רבעון יגיש שר האוצר לועדה אומדן של ביצוע הגרעון ומימונו לתום הרבעון, המבוסס על נתוני קופה."	

בהצעת חוק זו מוצעת הוראה מקבילה בנוגע לדיווח על תקציב הכנסת. בהתאם להסדר המוצע, יושב ראש הכנסת, שהוא האחראי לביצוע תקציב הכנסת (ראו סעיפים 13 ו-37 לחוק יסודות התקציב וסעיף 6(ב) לתקנון הכנסת), ידווח, בעצמו או באמצעות אחד מעובדי הכנסת (למשל מנכ"ל הכנסת), בדבר ביצוע התקציב, לוועדה המשותפת לוועדת הכנסת ולוועדת הכספים העוסקת בתקציב הכנסת.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ט' בתמוז התשע"א – 11.7.11